Respublika termitlarga qarshi kurashish markazi faoliyatini yanada takomillashtirish chora-tadbirlari toʻgʻrisida
(resolution, 2024-11-04)

Respublikada termitlarga qarshi kurashishga doir ilmiy-tadqiqot ishlarini rivojlantirish, ilm-fan va ishlab chiqarish integratsiyasini taʼminlash, ilmiy-tadqiqot ishlarini ragʻbatlantirish, yetakchi xorijiy ilmiy muassasalar bilan hamkorlik oʻrnatish hamda zamonaviy texnologiyalarni respublikada joriy etish va mavjud imkoniyatlardan samarali foydalanishni kuchaytirish maqsadida Vazirlar Mahkamasi qaror qiladi: 1. Oʻzbekiston Respublikasi Fanlar akademiyasi, Iqtisodiyot va moliya vazirligi, Oliy taʼlim, fan va innovatsiyalar vazirligi, Davlat aktivlarini boshqarish agentligining Fanlar akademiyasi Zoologiya instituti huzurida davlat muassasasi shaklidagi Respublika termitlarga qarshi kurashish markazi negizida Respublika termitlarga qarshi kurashish ilmiy ishlab-chiqarish markazi (keyingi oʻrinlarda — Markaz)ni tashkil etish toʻgʻrisidagi taklifi maʼqullansin. 2. Quyidagilar Markazning asosiy vazifalari etib belgilansin: termitlar biologiyasi va ekologiyasini oʻrganish hamda ularning zararli faoliyatiga qarshi kurashish yuzasidan fundamental, amaliy va innovatsion tadqiqotlar oʻtkazish; termitlarga qarshi kurashishda qoʻllaniladigan yem-xoʻrak ishlab chiqarish texnologiyasi va uni qoʻllash usullarini doimiy ravishda takomillashtirib borish va amaliyotga joriy etish; termitlarga qarshi kurashish yuzasidan uslubiy qoʻllanmalar, tavsiyalar va yoʻriqnomalar ishlab chiqish; respublikada aholi turar joylari, tabiiy va tarixiy obidalar, strategik obyektlar hamda inshootlar va ochiq yer maydonlarida termitlarning tarqalishi, zararli faoliyati yuzasidan monitoring yuritish; Qoraqalpogʻiston Respublikasi, Toshkent shahar va viloyatlar dezinfeksiya stansiyalari hamda Oʻsimliklar karantini va himoyasi agentligi hududiy filiallarining buyurtmasiga binoan termitlarga qarshi yem-xoʻraklarni shartnoma asosida tayyorlab berish. 3. Quyidagilar Markaz faoliyatini moliyalashtirish manbalari etib belgilansin: xodimlar mehnatiga haq toʻlash, bino va inshootlarni saqlash xarajatlarini moliyalashtirish, shuningdek, joriy xarajatlarni qoplash uchun Oʻzbekiston Respublikasi Davlat budjeti mablagʻlari hisobidan ajratiladigan mablagʻlar; ilmiy faoliyatga oid dasturlarni amalga oshirish uchun Oʻzbekiston Respublikasi Oliy taʼlim, fan va innovatsiyalar vazirligi tomonidan oʻtkaziladigan tanlovlar natijalari boʻyicha ajratiladigan grantlar; xoʻjalik faoliyatidan hamda shartnoma asosida oʻtkaziladigan tadqiqotlardan tushadigan tushumlar; xalqaro moliya institutlari va boshqa xorijiy tashkilotlarning grantlari; qonunchilik hujjatlarida taqiqlanmagan boshqa manbalar. 4. Belgilab qoʻyilsinki: Markazni budjet mablagʻlari hisobidan saqlash xarajatlari 2023-yilda Oʻzbekiston Respublikasining budjetidan birinchi darajali budjet mablagʻlarini taqsimlovchi sifatida Oʻzbekiston Respublikasi Fanlar akademiyasiga ajratilgan mablagʻlar doirasida moliyalashtiriladi, 2024-yildan boshlab Oʻzbekiston Respublikasi Davlat budjeti parametrlarida nazarda tutiladi; Markaz davlat muassasasi shaklidagi yuridik shaxs hisoblanadi, Oʻzbekiston Respublikasining Davlat gerbi tasviri va oʻz nomi tushirilgan muhr va blankalarga, mustaqil balansga, Oʻzbekiston Respublikasi Iqtisodiyot va moliya vazirligi huzuridagi Gʻaznachilik xizmati qoʻmitasida hisobvaraqlariga, bank, shu jumladan chet el valyutasidagi hisobvaraqlariga ega boʻladi; Markaz direktori Zoologiya instituti direktorining tavsiyasiga koʻra Oʻzbekiston Respublikasi Fanlar akademiyasi prezidenti tomonidan lavozimga tayinlanadi va lavozimidan ozod etiladi; Respublika termitlarga qarshi kurashish ilmiy ishlab-chiqarish markazi “Respublika termitlarga qarshi kurashish markazi” davlat muassasasining barcha huquqlari, majburiyatlari va shartnomalari boʻyicha huquqiy vorisi hisoblanadi. 6. Oʻzbekiston Respublikasi Fanlar akademiyasi prezidentiga, zarur hollarda, Markaz tuzilmasiga xodimlarning tasdiqlangan umumiy cheklangan soni va mehnatga haq toʻlash fondi doirasida oʻzgartirishlar kiritish huquqi berilsin. 7. Markazning rahbari va ilmiy xodimlariga Oʻzbekiston Respublikasi Fanlar akademiyasi ilmiy-tadqiqot muassasalarining tegishli lavozimlari uchun belgilangan mehnatga haq toʻlash va moddiy ragʻbatlantirish shartlari tatbiq etilsin. 8. Oʻzbekiston Respublikasi Fanlar akademiyasi: Madaniy meros agentligi va Markaz bilan birgalikda har yili 1-avgustga qadar madaniy meros obyektlarida va ularga tutash boʻlgan aholi turar joylarini termitlardan himoya qilish maqsadida zararlangan obyektlarda termitlarga qarshi kurashish chora-tadbirlarni nazarda tutuvchi dastur ishlab chiqilishini va tasdiqlanishini taʼminlasin; Toshkent shahar hokimligi va Davlat aktivlarini boshqarish agentligi bilan birgalikda bir oy muddatda Markazni operativ boshqaruv huquqi asosida tegishli binoga joylashtirish boʻyicha taklif kiritsin. 9. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari har yilgi mahalliy budjet parametrlarini shakllantirish jarayonida aholi turar joylari, ijtimoiy ahamiyatga ega manzillar va ular atrofida termitlarga qarshi kurashish uchun sarflanadigan xarajatlarni moliyalashtirish maqsadida belgilangan tartibda zarur mablagʻlar nazarda tutilishini taʼminlasin. 10. Oʻzbekiston Respublikasi Fanlar akademiyasi: ikki hafta muddatda Respublika termitlarga qarshi kurashish ilmiy ishlab-chiqarish markazi toʻgʻrisidagi nizomni tasdiqlasin va uning belgilangan tartibda davlat roʻyxatidan oʻtkazilishini taʼminlasin; manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 11. Oʻzbekiston Respublikasi Hukumatining 2-ilovaga muvofiq ayrim qarorlari oʻz kuchini yoʻqotgan deb hisoblansin. 12. Mazkur qarorning bajarilishini nazorat qilish Oʻzbekiston Respublikasi Fanlar akademiyasi prezidenti B. Yuldashev zimmasiga yuklansin. 1. Vazirlar Mahkamasining “Respublikada termitlarga qarshi kurashish ishlarini jadallashtirish va ularning zararini bartaraf qilish toʻgʻrisida” 2012-yil 2-fevraldagi 27-son qarori. 2. Vazirlar Mahkamasining “Vazirlar Mahkamasining “Respublikada termitlarga qarshi kurashish ishlarini jadallashtirish va ularning zararini bartaraf qilish toʻgʻrisida” 2012-yil 2-fevraldagi 27-son qaroriga oʻzgartirishlar va qoʻshimcha kiritish haqida” 2019-yil 4-sentabrdagi 725-son qarori. 3. Vazirlar Mahkamasining “Ilmiy va innovatsion faoliyatni boshqarish tizimini tashkil etish chora-tadbirlari toʻgʻrisida” 2021-yil 27-avgustdagi 545-son qarorining 3-ilovasi 2-bandi.